CELEX: 32010D0780
Language: lt
Date: 1292457600000
Title: 2010/780/ES: 2010 m. gruodžio 16 d. Komisijos sprendimas, kuriuo iš dalies keičiamas Sprendimas 2003/322/EB dėl tam tikrų rūšių maitlesių paukščių Italijoje ir Graikijoje, kurie gali būti lesinami tam tikrais šalutiniais gyvūniniais produktais (pranešta dokumentu Nr. C(2010) 8988)  Tekstas svarbus EEE

17.12.2010   
            
            
               LT
            
            
               Europos Sąjungos oficialusis leidinys
            
            
               L 333/60
            
         KOMISIJOS SPRENDIMAS
   2010 m. gruodžio 16 d.
   kuriuo iš dalies keičiamas Sprendimas 2003/322/EB dėl tam tikrų rūšių maitlesių paukščių Italijoje ir Graikijoje, kurie gali būti lesinami tam tikrais šalutiniais gyvūniniais produktais
   (pranešta dokumentu Nr. C(2010) 8988)
   (Tekstas autentiškas tik bulgarų, prancūzų, graikų, italų, portugalų ir ispanų kalbomis)
   (Tekstas svarbus EEE)
   (2010/780/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 23 straipsnio 2 dalies d punktą,
   kadangi:
   
               (1)
            
            
               2003 m. gegužės 12 d. Komisijos sprendimu 2003/322/EB, įgyvendinančiu Europos Parlamento ir Tarybos reglamento (EB) Nr. 1774/2002 nuostatas dėl tam tikrų maitlesių paukščių lesinimo tam tikromis 1 kategorijos medžiagomis (2), tam tikroms valstybėms narėms nustatomos leidimo lesinti tam tikrų nykstančių ir saugomų rūšių maitlesius paukščius sąlygos.
            
         
               (2)
            
            
               Tame sprendime išvardytos valstybės narės, kurioms leidžiama pasinaudoti šia galimybe, maitlesių paukščių, kuriuos galima lesinti 1 kategorijos medžiaga, rūšys ir lesinimo taisyklės.
            
         
               (3)
            
            
               Graikija ir Italija pateikė prašymus papildyti jų atitinkamose teritorijose paukščių rūšių, kuriuos galima būtų lesinti 1 kategorijos medžiaga, sąrašą. Abi šalys pateikė pakankamai informacijos, susijusius su tų rūšių paukščių pasirodymu jų teritorijose.
            
         
               (4)
            
            
               Sąraše nurodytų rūšių paukščiai ir toliau turėtų būti lesinami gyvūnų skerdena pagal Sprendime 2003/322/EB nustatytas įgyvendinimo taisykles. Šios taisyklės buvo priimtos atsižvelgiant į tam tikrų nykstančių ar saugomų rūšių paukščių maitinimosi pobūdį jų natūralioje buveinėje, siekiant palaikyti biologinę įvairovę. Tačiau maitinimas skerdena laikantis šių taisyklių nėra alternatyvus sunaikinimo būdas pagal Reglamento Nr. 1774/2002 nuostatas.
            
         
               (5)
            
            
               Todėl Sprendimas 2003/322/EB turėtų būti atitinkamai iš dalies pakeistas.
            
         
               (6)
            
            
               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2003/322/EEB priedo A dalis iš dalies keičiama taip:
   
               1.
            
            
               a punktas pakeičiamas taip:
               
                           „a)
                        
                        
                           Graikijos atveju: palšasis grifas (Gyps fulvus), aviėdra (Gypaetus barbatus), tamsusis grifas (Aegypius monachus), maitvanagis (Neophron percnopterus), kilnusis erelis (Aquila chrysaetos), karališkasis erelis (Aquila heliaca), jūrinis erelis (Haliaeetus albicilla), juodasis peslys (Milvus migrans).“
                        
                     
         
               2.
            
            
               d punktas pakeičiamas taip:
               
                           „d)
                        
                        
                           Italijos atveju: aviėdra (Gypaetus barbatus), tamsusis grifas (Aegypius monachus), maitvanagis (Neophron percnopterus), palšasis grifas (Gyps fulvus), kilnusis erelis (Aquila chrysaetos), juodasis peslys (Milvus migrans) ir rudasis peslys (Milvus milvus).“
                        
                     
         2 straipsnis
   Šis sprendimas skirtas Bulgarijos Respublikai, Graikijos Respublikai, Ispanijos Karalystei, Prancūzijos Respublikai, Italijos Respublikai, Kipro Respublikai ir Portugalijos Respublikai.
   
      Priimta Briuselyje 2010 m. gruodžio 16 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 273, 2002 10 10, p. 1.
   
      (2)  OL L 117, 2003 5 13, p. 32.